Agentskap glo SA ekonomie kan herstel‘n Skermskoot van die kredietagentskap S&P se webwerf. Suid-Afrika het oor die naweek ŉ dubbele dosis goeie nuus gekry. Ontleders meen dit kan dalk ŉ ommekeer in die land se ekonomiese vooruitsigte teweegbring. Die kredietagentskap S&P Global Ratings, wat die land op rommelstatus het, sê hy is daarvan oortuig dat Suid-Afrika se ekonomie sal herstel. Hy het ŉ verslag oor die land se verwagte ekonomiese prestasie en staatsskuld uitgereik. S&P het bygevoeg dat die land se openbare finansies kan stabiliseer namate die regering ekonomiese en maatskaplike hervormings aanbring. Ná die resessie en swak ekonomiese groei van verlede jaar het die kredietagentskap daarop gewys dat die implementering van hervormings, onder meer ook die fiskale groeiplanne wat tydens die mediumtermynbegrotingsraamwerk aangekondig is, beleggersentiment kan ondersteun. “Dit kan beleggings lok en ekonomiese groei ondersteun,” het S&P bygevoeg. Die maatskappy sê volgens sy projeksies sal ekonomies groei vanjaar matig verbeter. “Die ekonomiese groei sal help dat staatsskuld in toom gehou kan word.” Volgens die verslag het S&P vir president Cyril Ramaphosa geloof vir sy leierskap en die ekonomiese stimuluspakket wat hy verlede jaar in September aangekondig het. S&P het in November sy huidige kredietgradering vir die land herbevestig. Die maatskappy het egter toe gewaarsku dat die land se kredietgradering grootliks gepootjie word deur die swak tempo van ekonomiese groei, asook die fiskale tekort en groot voorsiening vir skuld by staatsondernemings. Juis verlede week het Lesetja Kganyago, die president van die Suid-Afrikaanse Reserwebank, aangekondig dat die sentrale bank die land se ekonomiese groeikoers vir vanjaar afwaarts aangepas het van 1,9% tot 1,7%. Die verwagte ekonomiese groei vir 2020 is 1,9%. Intussen het Saoedi-Arabië aangekondig dat die land beoog om ŉ petrochemiese aanleg en olieraffinadery in Suid-Afrika te bou. Dit is deel van die $10 miljard-beleggings wat Saoedi-Arabië aan Ramaphosa beloof het. Saoedi-Arabiese olie sal by die raffinadery gebruik word, het Khalid Al-Falih, die Saoedi-Arabiese minister van energie, gesê. Die presiese ligging van die raffinadery sal in die komende paar weke bekendgemaak word. Die staatsbeheerde oliemaatskappy Aramco sal aan die stuur van die projek wees. Al-Falih het bygevoeg dat daar ook gepraat word oor Saoedi-Arabië se moontlike belegging in die sukkelende staatsbeheerde wapenvervaardiger Denel. Volgens hom stel die Saoedi-Arabiese maatskappy Acwa Power ook daarin belang om in Suid-Afrika se hernieubare energieprogram betrokke te raak.